Polisie krap kop ná vonds op plaasFoto: SAPD Die polisie in Limpopo het ŉ geregtelike doodsondersoek begin nadat beendere wat vermoedelik menslike oorskot is op ŉ plaas naby Louis Trichardt gevind is. Brig. Motlafela Mojapelo, woordvoerder van die polisie, het gesê ŉ boer was Maandag omstreeks 09:30 op sy plaas besig toe hy op dié raaiselagtige toneel afgekom het. Volgens Mojapelo het die boer aanvanklik ŉ blou baadjie in ŉ boom opgemerk. Hy het ondersoek ingestel en afgekom op iets wat vir hom soos menslike oorskot gelyk het. Die polisie is daarna ontbied. “Die polisie het by hul aankoms beendere en ŉ skedel gevind wat oor die toneel versprei was, asook ŉ bruin broek, blou baadjie, swart gordel, gestreepte bokserbroek en ŉ onderbroek. Die oorskot sowel as die klere is deur die polisie geneem vir forensiese ondersoek,” het Mojapelo gesê. Enigiemand met meer inligting oor die saak word versoek om ao. Tshikotshi by 076 449 5028 te bel. Foto: SAPD